《送王佥宪分韵得事字》
明代·石宝

出门仰青天，千里见孤翅。嘘气成采霞，百鸟不敢企。

借问希有鸟，南游欲何事。一蜚历江海，再举掠恒冀。

来游大韶庭，雍雍领群瑞。亦有阿阁颠，故巢尚深閟。

帝许中翱翔，衔书泽憔悴。鸿鹄岂不高，鹰隼岂不鸷。

一鸣天下春，所贵在纯粹。何异君子登，快睹歆士类。

凤兮盍归来，德辉正光被。

作者简介：真定府藁城人，字邦彦，号熊峰。成化二十三年与兄石玠同举进士。与修《大明会典》。累擢为礼部尚书兼学士掌詹事府事。授检讨。嘉靖三年以吏部尚书兼文渊阁大学士，直内阁。守己鲠狷，持论坚确，进退凛然。辞归时襆被一车而已，都人叹其廉洁。所作诗淹雅清峭，讽谕婉约，有词人之风。有《熊峰集》、《恒阳集》。